## El tram entre Hospital Vila i Benidorm del TRAM d’Alacant recupera la circulació dimarts que ve, 16 de desembre

*** Durant la interrupció del servici, que s’ha produït per les obres de duplicació de via i electrificació que s’executen, s’oferix autobús alternatiu amb parada en Creueta, Costera Pastor, Hospital Vila, Cala Finestrat i Benidorm
* El projecte, amb un pressupost pròxim als 40 milions d’euros, és finançat amb fons de la Unió Europea**

Ferrocarrils de la Generalitat Valenciana (FGV) recuperarà la circulació ferroviària entre les parades d’Hospital Vila i Benidorm dimarts que ve, 16 de desembre, des de l’inici del servici, i una vegada completades les obres de duplicació de via i electrificació que s’executen en este tram de la línia 1 de TRAM d’Alacant.

Eixe dia deixarà de funcionar el servici alternatiu d’autobús amb parada a Benidorm, Cala Finestrat, Hospital Vila, Costera Pastor i Creueta, que, des del passat 24 de novembre, enllaça amb el servici ferroviari en circulació, en les parades de Creueta (direcció Luceros) i Benidorm (direcció Dénia). En el tram afectat, únicament ha quedat sense servici d’autobús el baixador de Terra Mítica.

La interrupció del servici ferroviari es realitza a conseqüència de la fase prèvia a la fi de les obres de duplicació de via i electrificació que s’executen en este tram, des de finals de 2024.  
   
Per a més informació sobre els servicis, els usuaris poden consultar els horaris de pas en les estacions i parades de TRAM, així com en el telèfon d’informació d’Atenció al Client (900 72 04 72), i també en la [pàgina web](http://www.tramalacant.es/) i l’app oficial.

**Característiques de les obres**

Les actuacions en execució discorren pels termes municipals de la Vila Joiosa, Finestrat i Benidorm, al llarg d’un tram d’aproximadament 6,23 quilòmetres. L’espai afectat inclou l’entorn immediat de l’actual traçat de la línia, sobre la plataforma ferroviària ja executada, així com franges addicionals confrontants.

El projecte, amb un pressupost pròxim als 40 milions d’euros, IVA inclòs, és finançat amb fons de la Unió Europea - Mecanisme de recuperació i resiliència (MRR).

Els treballs que s’han executat al llarg d’enguany han permés duplicar la via pel que fa a la infraestructura, inclosa l’execució d’un nou viaducte sobre el barranc del Murtal, la superestructura de via i electrificació i també l’adequació de les obres de drenatge i correcció dels terraplens danyats.

A més, s’han disposat noves instal·lacions de seguretat i comunicacions ferroviàries i l’adaptació de les existents, fins i tot la modificació d’enclavaments. També s’han realitzat actuacions en les subestacions d’energia per als nous requisits de la xarxa i per a l’actualització dels equips elèctrics que es troben obsolets.

En la mateixa actuació s’han rehabilitat els baixadors de Cala Finestrat i Terra Mítica amb els nous requisits d’accessibilitat i equipaments. Així mateix, s’ha millorat l’accés a l’hospital de la Marina Baixa, des del baixador d’Hospital Vila, amb la instal·lació d’un ascensor per a dotar-lo d’un millor accés i complir amb els criteris d’accessibilitat.

El projecte constructiu també comprén la renovació de tancaments al llarg del tram, i es prolonga el camí Moralet, des de l’aparcament existent al nord de l’estació de Benidorm per a habilitar-lo com a itinerari senderista, de manera que es generarà un itinerari saludable.

Fecha: 12/12/2025